Čartoriskiai

Čartoriskiai – Lietuvos Didžiosios Kunigaikštystės bajorų, didikų, Čartoriskių herbo kunigaikščių giminė, kildinusi save iš Gediminaičių.

Čartoriskių didikų kunigaikščių giminė, kilusi iš Čartorisko miestelio Voluinėje, kildinama kunigaikščio Konstantino Karijotaičio – Lietuvos didžiojo kunigaikščio Gedimino vaikaičio, Karijoto sūnaus.

Istorija 
Giminės pradininkas Lietuvos didžiojo kunigaikščio Karijoto (apie 1300–1377 m.) sūnus Konstantinas Karijotaitis (apie 1330–1390 m.), Voluinės Čartorisko seniūnas. Jo sūnus Vosylius Čartoriskis (apie 1375–1416 m.) išplėtė valdas Voluinėje. Vosyliaus sūnūs Jonas Čartoriskis (m. apie 1460 m.) ir Aleksandras Čartoriskis (m. 1477 m.) su kitais Švitrigailos šalininkais 1440 m. Trakuose nužudė Lietuvos didįjį kunigaikštį Žygimantą Kęstutaitį. Voluinės vaivada Aleksandras Fiodorovičius Čartoriskis (1500–1571 m.) su broliu Jonu 1569 m. dalyvavo, sudarant Liublino uniją.

Iki XVII a. buvo stačiatikiai, pirmasis į katalikus perėjo Jono sūnus Jurgis Čartoriskis. Kazimieras Florijonas Čartoriskis (1620–1674 m.), remiamas LDK kanclerio Stanislovo Alberto Radvilos, 1650 m. tapo Poznanės, 1655 m. – Kujavijos vyskupu, nuo 1673 m. Lenkijos primas. Jo brolis Mykolas Jurgis Čartoriskis (1621–1692 m.) nuo 1658 m. buvo Braclavo, nuo 1662 m. Voluinės, nuo 1680 m. Sandomiežo vaivada.

Familija 
Čartoriskių politinė veikla ypač suaktyvėjo XVIII a., kai jie susigiminiavo su įtakingomis LDK ir Lenkijos didikų šeimomis sudarydami politinę grupuotę Familija. Kovodami su Radvilomis, Potockiais ir kt. didikais, naudojosi Rusijos valdančiųjų sluoksnių parama. Lietuvos didysis kancleris Mykolas Frederikas Čartoriskis (1696–1775 m.) ir jo brolis Lenkijos karinis veikėjas Augustas Aleksandras Čartoriskis (1697–1782 m.) reikalavo Abiejų Tautų Respubliką paversti paveldima monarchija. Augusto Aleksandro sūnus Adomas Kazimieras Čartoriskis buvo Familijos kandidatas į Lenkijos karalius. Šių planų atsisakyta, kai Rusijos imperatorė Jekaterina II parėmė jų giminaičio Stanislovo Augusto Poniatovskio kandidatūrą. Valdant Stanislovui Augustui Poniatovskiui (1769–1795 m.) stengėsi reformuoti valstybės valdymą ir stiprinti jos galią, kelti krašto ekonomiką, kultūrą. Dalyvavo 1768 m. Baro konfederacijos veikloje ir žymia dalimi prisidėjo prie Abiejų Tautų Respublikos žlugimo. Adomas Jurgis Čartoriskis buvo žymus Lenkijos karalystės ir Rusijos valstybės bei politinis veikėjas.

Genealogija 
 Konstantinas Algirdaitis Karijotaitis (Konstanty Olgierowicz Czartoryski), Čartorisko kunigaikštis:
 Vosylius Čartoriskis (Wasyl Konstantynowicz Czartoryski), Čartorisko kunigaikštis;
 Jonas Čartoriskis (Iwan Wasylewicz Czartoryski):
 Aleksandras Čartoriskis (Aleksander Wasylewicz Czartoryski), Pskovo vietininkas;
 Mykolas Čartoriskis (Michał Wasylewicz Czartoryski), Braclavo vietininkas:
 Fiodoras Čartoriskis (Fiodor Czartoryski), Lucko seniūnas;
 Aleksandras Fiodorovičius Čartoriskis (Aleksander Fedorowicz Czartoryski), Voluinės vaivada:
 Jonas Fiodorovičius Čartoriskis (Iwan Fedorowicz Czartoryski);
 Jurgis Čartoriskis (Jerzy Czartoryski), Lucko seniūnas:
 Mikalojus Jurgis Čartoriskis (Mikołaj Jerzy Czartoryski), Voluinės vaivada;
 Kazimieras Florijonas Čartoriskis (Kazimierz Florian Czartoryski), Gniezno arkivyskupas, Lenkijos primas:
 Mykolas Jurgis Čartoriskis (Michał Jerzy Czartoryski), Sandomiežo vaivada;
 Kazimieras Čartoriskis (Kazimierz Czartoryski), Lietuvos didysis iždininkas, Lietuvos pakancleris, Vilniaus kaštelionas:
 Konstancija Čartoriska (Konstancja Czartoryska), Stanislovo Augusto motina;
 Teodoras Kazimieras Čartoriskis (Teodor Kazimierz Czartoryski), Poznanės vyskupas:
 Mykolas Frederikas Čartoriskis (Michał Fryderyk Czartoryski), Lietuvos didysis kancleris, Vilniaus kaštelionas;
 Aleksandra Čartoriska (Aleksandra Czartoryska), Mykolo Kazimiero Oginskio žmona:
 Augustas Aleksandras Čartoriskis (August Aleksander Czartoryski), Karūnos kariuomenės generolas, Rusios vaivada, Podolės žemių generalinis seniūnas;
 Adomas Kazimieras Čartoriskis (Adam Kazimierz Czartoryski), Podolės žemių generalinis seniūnas:
 Marija Viurtembergietė (Maria Anna Czartoryska), rašytoja;
 Konstantinas Adomas Čartoriskis (Konstanty Adam Czartoryski), Varšuvos kunigaikštystės pulkininkas, Lenkijos karalystės brigados generolas:
 Adomas Jurgis Čartoriskis (Adam Jerzy Czartoryski), Rusijos imperijos užsienio reikalų ministras, Lenkijos karalystės senatorius;
 Vladislovas Čartoriskis (Władysław Czartoryski), Čartoriskių muziejaus Krokuvoje steigėjas:
 Adomas Liudvikas Čartoriskis (Adam Ludwik Czartoryski) Austrijos armijos karininkas;
 Augustinas Juozapas Čartoriskis (Augustyn Józef Czartoryski):
 Adomas Karolis Čartoriskis (Adam Karol Czartoryski).

Šaltiniai